Computator domestic

Un computator domestic esseva un typo de computator personal que entrava in le mercato in 1977 e esseva plus commun in le annos 1980. Illos esseva vendite a consumitores como computatores personal accessibile, plus capabile que consolas de videojocos. Iste computatores typicamente costava minus que le consolas de videojocos, e multo minus que le computatores personal pro negotios, scientia, e ingenieria qui esseva vendite alora; sed al mesme tempore, illos esseva generalmente minus capabile in terminos de memoria e expansibilitate. Nonobstante, un computator domestic frequentemente habeva melior capabilitates graphic e sonor que le contemporanee computatores personal pro uso professional. Le computatores domestic etiam esseva comprate pro education, videojocos, e productivitate personal.

Le publicitate pro le prime computatores domestic promoveva plure possibilitates de uso domestic, como catalogo de receptas, administrator de financias personal e automatisation domestic. Le computatores esseva rarmente usate pro iste scopos proque, con le capacitates restringite del software del era, illos usualmente requireva que le usator del computator apprende a programmar, un investimento considerabile de tempore que multes non esseva preste a facer. Totevia, pro multes le computator domestic esseva le prime instrumento que permitteva apprender a programmar.

Hodie, le computatores es usate plus que jammais, sed le distinction inter un computator professional e un computator domestic ha essite destruite proque illos typicmente usa le mesme systemas de operation, processatores, applicationes e apparatos peripheric. Hodie le programmation ha quasi evanescite del uso domestic.

Categoria:Retrocomputatores